CELEX: 32021R1771
Language: mt
Date: 2021-10-07 00:00:00
Title: Regolament tal-Kummissjoni (UE) 2021/1771 tas-7 ta’ Ottubru 2021 li jemenda l-Anness I tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-weraq tar-ravanell (Test b’rilevanza għaż-ŻEE)

8.10.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 356/30
               
            
         REGOLAMENT TAL-KUMMISSJONI (UE) 2021/1771
         tas-7 ta’ Ottubru 2021
         li jemenda l-Anness I tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-weraq tar-ravanell
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikulari l-Artikolu 4 tiegħu,
         Billi:
         
                     (1)
                  
                  
                     Il-prodotti li joriġinaw mill-pjanti u mill-annimali li għalihom japplikaw il-livelli massimi ta’ residwu ta’ pestiċidi (“l-MRLs”) stabbiliti bir-Regolament (KE) Nru 396/2005, u li huma soġġetti għad-dispożizzjonijiet ta’ dak ir-Regolament, huma elenkati fl-Anness I ta’ dak ir-Regolament.
                  
               
                     (2)
                  
                  
                     Ir-Regolament tal-Kummissjoni (UE) 2018/62 (2) introduċa, inter alia, il-komodità “weraq tar-ravanell” fil-Parti B tal-Anness I u rabtu mal-komodità “kaboċċi” (“kales”) fil-Parti A ta’ dak l-Anness. Għaldaqstant, l-MRLs għall-kaboċċi (“kales”) japplikaw ukoll għall-weraq tar-ravanell.
                  
               
                     (3)
                  
                  
                     Peress li fiż-żmien tal-adozzjoni tar-Regolament (UE) 2018/62 ma kienx hemm data tal-prova tar-residwi disponibbli biex tikkonferma jekk din il-klassifikazzjoni tkunx xierqa, ġie stabbilit perjodu ta’ tranżizzjoni bir-Regolament tal-Kummissjoni (UE) 2018/1049 (3). Biex l-Istati Membri jkunu jistgħu jiġġeneraw din id-data, ġiet introdotta nota f’qiegħ il-paġna mal-komodità “weraq tar-ravanell”, filwaqt li din il-komodità ġiet eżentata mill-applikazzjoni tal-MRL għall-kaboċċi (“kales”) sal-31 ta’ Diċembru 2021.
                  
               
                     (4)
                  
                  
                     Peress li l-Istati Membri li jiġġeneraw din id-data reċentement infurmaw lill-Kummissjoni li l-ġenerazzjoni tad-data ittardjat, jenħtieġ li l-perjodu ta’ tranżizzjoni kkonċernat jiġi estiż għal tliet snin oħra biex jippermetti l-finalizzazzjoni tal-provi u tal-valutazzjoni tagħhom.
                  
               
                     (5)
                  
                  
                     Għalhekk jenħtieġ li n-nota f’qiegħ il-paġna fl-Anness I tar-Regolament (KE) Nru 396/2005 tiġi emendata skont dan.
                  
               
                     (6)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            Fil-Parti B tal-Anness I tar-Regolament (KE) Nru 396/2005, in-nota f’qiegħ il-paġna (3) tiġi sostitwita b’dan li ġej:
            
                        “(3)
                     
                     
                        L-MRLs għandhom japplikaw għall-weraq tar-ravanell mill-1 ta’ Jannar 2025”.
                     
                  
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-7 ta’ Ottubru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 70, 16.3.2005, p. 1.
         
            (2)  Ir-Regolament tal-Kummissjoni (UE) 2018/62 tas-17 ta’ Jannar 2018 li jibdel l-Anness I tar-Regolament (KE) Nru 396/2005 tal-Parlament Ewropew u tal-Kunsill (ĠU L 18, 23.1.2018, p. 1).
         
            (3)  Ir-Regolament tal-Kummissjoni (UE) 2018/1049 tal-25 ta’ Lulju 2018 li jissostitwixxi l-Anness I tar-Regolament (KE) Nru 396/2005 tal-Parlament Ewropew u tal-Kunsill (ĠU L 189, 26.7.2018, p. 9).